Polisieman se lyk in manstoilet gevind | Netwerk24
Deur Kaydene Davis 02 April 2018 22:20
Die polisie in die Vrystaat is in rou gedompel ná die dood van ’n konstabel in Bloemfontein.
Die 27-jarige konstabel se lyk is Maandagaand met ’n skietwond aan die kop in die manstoilet by die Parkweg-polisiekantoor in Bloemfontein gekry.
Lt.kol. Thandi Mbambo, provinsiale woordvoerder, het sy simpatie met die familie van die oorledene betuig.
Volgens Mbambo is die konstabel se lyk omstreeks 18:15 deur ’n kollega gevind.
“Hy het ’n skietwond aan sy kop gehad en sy dienspistool het langs hom gelê.”
Sy sê die geregsdienaar moes Sondag vir diens aanmeld, maar het nie. Hy het ook nie Maandagaand vir parade aangemeld.
Sy sê geen gemene spel word vermoed nie. “Die polisie se topbestuur is geruk deur die skielike dood van een van hul eie.”
Die polisieman se naam word weerhou totdat sy familie in kennis gestel is.
Meer oor: Bloemfontein | Selfdood | Polisieman | Liggaam
Polisie wil niks sê oor gerugte van selfdood
Polisie ‘kan nie dienspistole by werk los’